รัฐบาลไทย-ข่าวทำเนียบรัฐบาล-มหาดไทย จัดสัมมนาฯ เพิ่มประสิทธิภาพการพัฒนาแผนจังหวัด/กลุ่มจังหวัด เน้นการบูรณาการ และการพัฒนาเชิงพื้นที่ ยึดประโยชน์ส่วนรวมเป็นสำคัญ
วันพฤหัสบดีที่ 12 กันยายน 2562
มหาดไทย จัดสัมมนาฯ เพิ่มประสิทธิภาพการพัฒนาแผนจังหวัด/กลุ่มจังหวัด เน้นการบูรณาการ และการพัฒนาเชิงพื้นที่ ยึดประโยชน์ส่วนรวมเป็นสําคัญ
มหาดไทย จัดสัมมนาฯ เพิ่มประสิทธิภาพการพัฒนาแผนจังหวัด/กลุ่มจังหวัด เน้นการบูรณาการ และการพัฒนาเชิงพื้นที่ ยึดประโยชน์ส่วนรวมเป็นสําคัญ
วันนี้ (12 ก.ย. 62) เวลา 09.00 น. นายฉัตรชัย พรหมเลิศ ปลัดกระทรวงมหาดไทย มอบหมายให้ นายทรงกลด สว่างวงศ์ รองผู้ว่าราชการจังหวัดกาฬสินธุ์ช่วยราชการสํานักงานปลัดกระทรวงมหาดไทย เป็นประธานเปิด “โครงการเพิ่มประสิทธิภาพการบริหารงานจังหวัด/กลุ่มจังหวัด” ณ ห้องราชาบอลรูม ชั้น 11 โรงแรมปริ๊นซพาเลซ กรุงเทพมหานคร จัดขึ้นโดย สํานักพัฒนาและส่งเสริมการบริหารราชการจังหวัด (สบจ.) สํานักงานปลัดกระทรวงมหาดไทย ระหว่างวันที่ 12-13 กันยายน 2562 โดยมีวัตถุประสงค์เพื่อสร้างความรู้ความเข้าใจเกี่ยวกับการจัดทําแผนพัฒนาจังหวัด/กลุ่มจังหวัดที่มีการเปลี่ยนแปลงเกิดขึ้น รวมถึงทิศทางและแนวทางการพัฒนาตามยุทธศาสตร์ชาติ แผนพัฒนาเศรษฐกิจ และนโยบายรัฐบาล ตลอดจนเป็นการซักซ้อมความเข้าใจเพื่อเตรียมความพร้อมในการดําเนินการของภาคีเครือข่ายในการจัดทําและขับเคลื่อนแผนพัฒนาจังหวัดและกลุ่มจังหวัด เพื่อให้ได้แผนที่มีคุณภาพและเป็นที่ยอมรับของทุกภาคส่วน โดยผู้เข้าร่วมสัมมนา ประกอบด้วย บุคลากรที่เกี่ยวข้องกับการทําแผนพัฒนาจังหวัด/กลุ่มจังหวัด อาทิ หัวหน้าสํานักงานจังหวัด หัวหน้ากลุ่มยุทธศาสตร์การพัฒนาภาค และเจ้าหน้าที่ของส่วนราชการในระดับพื้นที่ที่เกี่ยวข้อง รวมจํานวนกว่า 500 คน
ในโอกาสนี้ นายทรงกลด สว่างวงศ์ ได้มอบนโยบายและแนวทางการทํางาน พร้อมทั้งบรรยายพิเศษ หัวข้อเรื่อง "การเตรียมความพร้อมการจัดทําแผนพัฒนาจังหวัด/กลุ่มจังหวัด ประจําปีงบประมาณ พ.ศ. 2564" โดยกล่าวว่า เป็นที่ทราบกันดีว่าในปัจจุบัน มีการเปลี่ยนแปลงเกิดขึ้นในหลายมิติ ทั้งในขั้นตอนของการวางแผน การบริหาร การติดตามและประเมินผลสัมฤทธิ์ในการดําเนินการของจังหวัดและกลุ่มจังหวัดตามแนวทางของยุทธศาสตร์ชาติ 20 ปี แผนการปฏิรูป 11 ด้าน และแผนพัฒนาเศรษฐกิจและสังคมแห่งชาติ ฉบับที่ 12 ดังนั้น การดําเนินการในปัจจุบันของจังหวัดและกลุ่มจังหวัดต้องเร่งปรับตัวและเตรียมความพร้อมในการรับการเปลี่ยนแปลงที่เกิดขึ้น ไม่ว่าจะเป็นรูปแบบการจัดทําและประสานแผนพัฒนาจังหวัด/กลุ่มจังหวัด รูปแบบการจัดทําคําของบประมาณ รูปแบบการรายงานผลผ่านระบบอิเล็กทรอนิกส์ และในประเด็นอื่นๆ และในวันนี้ ถือว่าเป็นโอกาสอันดีที่ภาคีเครือข่ายในการจัดทําและขับเคลื่อนแผนพัฒนาจังหวัด/กลุ่มจังหวัดได้มารับฟังข้อมูล นโยบายและแนวทางการดําเนินการจากหน่วยงานที่รับผิดชอบโดยตรงไม่ว่าจะเป็น สนง.สภาพัฒนาการเศรษฐกิจและสังคมแห่งชาติ สํานักงบประมาณ และกรมบัญชีกลาง จึงขอให้ทุกท่านใช้การสัมมนาครั้งนี้เป็นเวทีในการแลกเปลี่ยนเรียนรู้ร่วมกัน เพื่อใช้ประโยชน์ในการขับเคลื่อนการพัฒนาจังหวัดและกลุ่มจังหวัด
สําหรับการจัดทําแผนพัฒนาจังหวัด/กลุ่มจังหวัด ในปัจจุบันต้องคํานึงใน 4 ประเด็นหลักสําคัญ ได้แก่ 1) การจัดทําแผนพัฒนาจังหวัด/กลุ่มจังหวัด ที่สอดรับสภาวการณ์และการเปลี่ยนแปลงที่เกิดขึ้น 2) การกําหนดให้มีระบบติดตามและประเมินผลแห่งชาติ หรือ eMENSCR ที่ทุกหน่วยงานของรัฐจะต้องบันทึกข้อมูลทุกโครงการลงในระบบ eMENSCR 3) การเปลี่ยนแปลงนโยบายการจัดสรรงบประมาณและลักษณะของโครงการ และ 4) การจัดซื้อจัดจ้างและการบริหารพัสดุภาครัฐ ตามระเบียบกระทรวงการคลังว่าด้วยการจัดซื้อ จัดจ้างและการบริหารพัสดุภาครัฐ พ.ศ. 2560 ซึ่งแผนยุทธศาสตร์ชาติ 20 ปี ให้ความสําคัญกับการเชื่อมโยงการพัฒนาในทุกระดับ ทั้งในมิติภารกิจ (Function) และพื้นที่ (Area) โดยมีแผนพัฒนาจังหวัด/กลุ่มจังหวัดเป็นกลไกสําคัญในการเชื่อมโยงและนํายุทธศาสตร์ชาติไปสู่การปฏิบัติในพื้นที่ รวมทั้งมีระบบการติดตามและประเมินผลการดําเนินงานทั้งในระดับยุทธศาสตร์ ภารกิจ และพื้นที่
นายทรงกลด กล่าวเพิ่มเติมว่า แผนพัฒนาจังหวัดและแผนพัฒนากลุ่มจังหวัด ถือเป็นเครื่องมือชี้นําทิศทางการพัฒนาและแก้ไขปัญหาที่เกิดขึ้นจากกระบวนการมีส่วนร่วมของภาคีเครือข่ายในพื้นที่ที่ทุกภาคส่วนต้องให้ความสําคัญ ท้ายนี้ได้ฝากข้อเน้นย้ําของผู้บริหารกระทรวงมหาดไทยในแต่ละมิติ เพื่อใช้เป็นแนวทางในการขับเคลื่อนการพัฒนาจังหวัดและกลุ่มจังหวัด โดยเฉพาะการเร่งรัดดําเนินการงบประมาณปี 2562 ทั้งในส่วนการติดตามหน่วยดําเนินงาน การโอนเปลี่ยนแปลงโครงการ/เงินเหลือจ่ายและการกันเงินเหลื่อมปี แลการเร่งรัดการโอนสินทรัพย์ของจังหวัดและกลุ่มจังหวัด การจัดทํางบประมาณปี 2563 รวมถึงการจัดเตรียมแผนล่วงหน้าสําหรับงบประมาณปี 2564 ซึ่งต้องมีความสอดคล้องและเชื่อมโยงกับแผนยุทธศาสตร์ชาติ 20 ปี ที่มีการเชื่อมประสานในลักษณะแผนเดียว (One Plan) ที่มีคุณภาพและสามารถตอบสนองต่อความต้องการของประชาชนในพื้นที่ได้อย่างแท้จริง.
กลุ่มงานเผยแพร่การประชาสัมพันธ์ กองสารนิเทศ สป.มท.